b'\n_START_ARTICLE_\nCercle Catal\xc3\xa0 de Marsella\n_START_SECTION_\nG\xc3\xa8nesi del Cercle Catal\xc3\xa0 de Marsella\n_START_PARAGRAPH_\nLa creaci\xc3\xb3 d\'aquesta entitat cal emmarcar-la dintre del context migratori entre Catalunya i la Proven\xc3\xa7a del que es van produir diferents mostres ben significatives al llarg del segle XX. Ja des de principis de segle, a Marsella, comen\xc3\xa7aven a arribar-hi for\xc3\xa7a catalans a causa de la greu crisi econ\xc3\xb2mica que es vivia a Catalunya. La seva pres\xc3\xa8ncia anir\xc3\xa0 augmentant pels fets pol\xc3\xadtics que tenen lloc a la nostra terra. La \xe2\x80\x9cSetmana Tr\xc3\xa0gica\xe2\x80\x9d que culminar\xc3\xa0 amb l\'afusellament del creador de l\'Escola Moderna, en Francesc Ferrer i Gu\xc3\xa0rdia i uns anys m\xc3\xa9s tard la gran repressi\xc3\xb3 patronal desencadenada arran de la vaga de \xe2\x80\x9cLa Canadenca\xe2\x80\x9d (1.919), foren dues etapes prop\xc3\xadcies a l\'emigraci\xc3\xb3, provocada en part per la repressi\xc3\xb3 i els empresonaments, que s\xc3\xb3n les causes que molts dirigents dels moviments obrers s\'exili\xc3\xafn. Mentrestant, responent a la crida del Mariscal Joffre, fill de Ribesaltes (Rossell\xc3\xb3) i eminent catalanista, alguns catalans s\'allisten a l\'ex\xc3\xa8rcit franc\xc3\xa8s a partir del 1.914. Uns per tota la durada de l\'anomenada Gran Guerra, altres per dos, tres o quatre anys._NEWLINE_M\xc3\xa9s tard tamb\xc3\xa9 engrossiran els rengles del Cercle els catalans que no volien anar a fer la guerra al Marroc, els perseguits per la Dictadura d\'en Primo de Rivera, etc. Despr\xc3\xa9s, seran els exiliats del 1.939._NEWLINE_Seran doncs aquelles tres primeres onades, les que originaran la creaci\xc3\xb3 del Cercle Catal\xc3\xa0 de Marsella, oficialment a comen\xc3\xa7ament del 1.918, si b\xc3\xa9 cal tenir en compte que ja hi havia una Comissi\xc3\xb3 Organitzadora que funcionava des del 1.917 i que va convocar l\'Assemblea General Constituent celebrada el dia 16 de desembre d\'aquell any, comen\xc3\xa7ant aix\xc3\xad a donar car\xc3\xa0cter oficial a aquell grup de catalans solidaris. El Cercle actual es va fundar com "Centre Catal\xc3\xa0", tot i que, per avatars pol\xc3\xadtics (ocupaci\xc3\xb3 durant la II Guerra Mundial, transaccions pol\xc3\xadtiques entre els governs de Fran\xc3\xa7a i Espanya, etc.) va ser prohibit diverses vegades, el que va obligar a refundar-lo (amb la col\xc2\xb7laboraci\xc3\xb3 de ciutadans occitans i proven\xc3\xa7als) en cada ocasi\xc3\xb3 amb diferent nom: Llar Catalana, Les Amis de la Culture Catalane i ara Cercle Catal\xc3\xa0.\n_START_SECTION_\nLa relaci\xc3\xb3 hist\xc3\xb2ricament mantinguda entre catalans i proven\xc3\xa7als\n_START_PARAGRAPH_\nCal tenir molt present que les relacions entre Marsella i Barcelona, aix\xc3\xad com entre la Proven\xc3\xa7a i Catalunya, tenen tota una llarga hist\xc3\xb2ria que es podria explicar en un gruixut volum, puix cont\xc3\xa9 segles de trobada. Un dels \xc3\xbaltims fets definitoris d\'aquesta especial relaci\xc3\xb3 entre ambd\xc3\xb3s pobles se situa a finals del segle XIX, quan V\xc3\xadctor Balaguer, el poeta i home pol\xc3\xadtic catal\xc3\xa0, perseguit per la Monarquia d\'aquell temps va a refugiar-se a Marsella entre 1865 i 1867 on \xc3\xa9s acollit per la intel\xc2\xb7lectualitat del pa\xc3\xads, entre els quals cal destacar Frederic Mistral, que m\xc3\xa9s tard ser\xc3\xa0 Premi Nobel de Literatura (1904, ex-\xc3\xa6quo amb Jos\xc3\xa9 Echegaray) per la seva obra \xc3\xa8pica "Mireio" ("Mir\xc3\xa8ia"). Uns anys despr\xc3\xa9s els catalans, per tal de donar les gr\xc3\xa0cies als proven\xc3\xa7als per l\'acollida que els hi fou feta a Marsella, oferiren una copa de plata al peu de la qual hi havia la forma de dues dones que l\'aguantaven, Proven\xc3\xa7a i Catalunya. En Frederic Mistral s\'inspir\xc3\xa0 d\'aquest fet i en feu un poema que ha esdevingut l\'himne de Proven\xc3\xa7a: \xe2\x80\x9cLa Coupo Santo\xe2\x80\x9d ("La Copa Santa"). Aquesta copa \xc3\xa9s custodiada pel "Capouli\xc3\xa9" ("Caporal", equivalent al Cap o President) dels "felibres" (poetes i homes de lletres proven\xc3\xa7als) i es mostra plena de vi, com diu l\'himne mistrali\xc3\xa0, a les cerim\xc3\xb2nies dels felibres, que beuen d\'ella realment o simb\xc3\xb2licament._NEWLINE_\xc3\x89s, per tant, un dels principals elements afavoridors del manteniment del Cercle la continu\xc3\xaftat i especial intensitat de les relacions entre els pobles de Proven\xc3\xa7a i Catalunya, documentades abundantment des de l\'edat mitjana i de les que anem trobant for\xc3\xa7a mostres al llarg del temps. A m\xc3\xa9s de l\'especial significaci\xc3\xb3 del refugi brindat a V\xc3\xadctor Balaguer podem esmentar, ja al segle XX, despr\xc3\xa9s de fundat el Cercle, els actes organitzats a Barcelona a partir del 26 de juny de 1930 per commemorar el centenari del naixement de Frederic Mistral que culminaran el diumenge dia 29 amb la inauguraci\xc3\xb3 del monument al poeta al vessant de la muntanya de Montju\xc3\xafc. A les diverses celebracions que van tenir lloc foren convidats felibres i altres personalitats, entre elles el nebot del Premi Nobel, acompanyat de la seva esposa que, segons els diaris de l\'\xc3\xa8poca, llu\xc3\xafa el vestit t\xc3\xadpic de la regi\xc3\xb3 d\'Arl\xc3\xa9s. Una vegada m\xc3\xa9s, la solidaritat entre ambd\xc3\xb3s pobles es faria palesa en el fet que un dels actes que s\'inclogueren en aquell atape\xc3\xaft programa fou un concert de l\'Orfe\xc3\xb3 Catal\xc3\xa0 a benefici dels damnificats per les inundacions que s\'havien produ\xc3\xaft al Llenguadoc pocs mesos abans._NEWLINE_Tres anys despr\xc3\xa9s, l\'abril de 1933, l\'Ajuntament de Marsella encap\xc3\xa7ala una forta delegaci\xc3\xb3 de proven\xc3\xa7als i catalans (m\xc3\xa9s de dues-centes persones) que ser\xc3\xa0 rebuda a Barcelona en un viatge preparat des de feia for\xc3\xa7a temps, principalment pel Cercle Catal\xc3\xa0 de Marsella i per l\'associaci\xc3\xb3 proven\xc3\xa7al "Lo Calen" ("La Ll\xc3\xa0ntia"), amb el desig de participar en el Centenari de la Renaixen\xc3\xa7a i refor\xc3\xa7ar els lligams de Catalunya i la Proven\xc3\xa7a immortalitzats per V\xc3\xadctor Balaguer i Frederic Mistral. Un dels moments m\xc3\xa9s transcendents de la visita fou el lliurament al President de la Generalitat de Catalunya, Francesc Maci\xc3\xa0, del "Llibre d\'Or" en el qual havien participat m\xc3\xa9s d\'un centenar d\'intel\xc2\xb7lectuals de Proven\xc3\xa7a, acte en el qual pronunciaren sengles parlaments Josep Homs i Jorgi Reboul, presidents respectius del "Cercle Catal\xc3\xa0" i de "Lo Calen". Els contactes seguiran i, m\xc3\xa9s endavant, l\'alcalde de Barcelona, Jaume Aiguader, ser\xc3\xa0 rebut a Marsella. M\xc3\xa9s tard ser\xc3\xa0 en Bonaventura Gassol, Conseller de Cultura, qui visitar\xc3\xa0 la ciutat.\n_START_SECTION_\nEl Cercle en l\'actualitat\n_START_PARAGRAPH_\nPer tant, la quarta etapa cal situar-la tot seguit despr\xc3\xa9s. Catalunya \xc3\xa9s ara un poble normal, un pa\xc3\xads en democr\xc3\xa0cia. El Cercle es fa ress\xc3\xb2 d\'aquesta realitat i redefineix la seva missi\xc3\xb3: Fer con\xc3\xa8ixer Catalunya. La seva cultura. Els seus escriptors. Els seus artistes. El seu poble. Ara el Cercle ja no \xc3\xa9s la petita associaci\xc3\xb3 d\'emigrants o de refugiats, encara que segueixi acollint als visitants, estudiants o emigrants catalans d\'avui. Ara representa un poble de 7 milions de ciutadans amb m\xc3\xa9s de mil anys d\'hist\xc3\xb2ria al darrere._NEWLINE_El Cercle Catal\xc3\xa0 de Marsella, que gaudeix actualment d\'una bona salut (143 socis a 31 de desembre de 2012, amb una base social fonamentada en, per\xc3\xb2 no limitada a, la comunitat catalana de Marsella i la Proven\xc3\xa7a, en alguns casos essent ja la tercera generaci\xc3\xb3 de socis), realitza anualment multitud d\'activitats de divulgaci\xc3\xb3 de la hist\xc3\xb2ria, cultura i realitat catalanes tant a Marsella com a la Proven\xc3\xa7a en general o fora en alguns casos, d\'entre les quals destaquen els cursets de catal\xc3\xa0. Tamb\xc3\xa9 publica opuscles i altre material impr\xc3\xa8s en catal\xc3\xa0, franc\xc3\xa8s o biling\xc3\xbce, de divulgaci\xc3\xb3 sobre la hist\xc3\xb2ria, cultura i llengua catalanes, aix\xc3\xad com un butllet\xc3\xad mensual per a informaci\xc3\xb3 dels socis. _NEWLINE_La pres\xc3\xa8ncia a internet es produeix des de l\'any 2007 amb la creaci\xc3\xb3 del blog de not\xc3\xadcies i articles del Cercle que, des de l\'any 2013, ha passat a integrar-se dintre d\'un lloc web propi que cont\xc3\xa9 informaci\xc3\xb3 detallada de la hist\xc3\xb2ria del Cercle, testimonis gr\xc3\xa0fics, el blog esmentat i el calendari mensual d\'activitats.\n_START_SECTION_\nPermisos\n_START_PARAGRAPH_\nAquest article ha estat confeccionat utilitzant imatges del Cercle Catal\xc3\xa0 de Marsella sota el perm\xc3\xads general d\'\xc3\xbas que s\'estableix a l\'Av\xc3\xads Legal de la seva p\xc3\xa0gina web.'